Skulpture Aja Vejveja u SAD
Skulpture su postale poznate kada su kineske vlasti nedavno uhapsile njihovog autora, kako izgleda u okviru obračuna sa disidentima
Rad Aja Vejveja se ističe čak i među oblakoderima koji okružuju Pulicerovu fontanu na njujorškoj Petoj aveniji. Dvanaest bronzanih glava predstavljaju životinje kineskog zodijaka. Umetnika su inspirisale slične skulpture koje su opljačkali britanski i francuski vojnici 1860, u vreme povlačenja imperije u Drugom opijumskom ratu. To je bio ponižavajući period kineske istorije. Jedan od kritičara je napisao da ta činjenica dodatno povećava uzbuđenje na izložbi. Aj međutim kaže da posetioci mogu da uživaju u skulpturama i bez istorijskog znanja. Kineska vlast je uhapsila Aja prošlog meseca, optuživši ga uopšteno za ekonomski kriminal. On je jedan od brojnih kineskih umetnika, novinara, pravnika i boraca za ljudska prava koji su uhapšeni u nedavnom talasu obračunavanja sa disidentima. Politički analitičari kažu da je cilj hapšenja po svemu sudeći bilo predupređivanje širenja ovogodišnjih protesta u arapskom svetu – na Kinu. Izložba „Zodijačkih glava“ je u Sjedinjenim Državama bila planirana dugo pre nego što je Aj uhapšen. Melisa Čiu, direktorka Muzeja azijskog udruženja u Njujorku, kaže da joj se instalacija dopada. S obzirom da Aj nije mogao da dođe na izložbu, poznati umetnici i gradonačelnik Majkl Blumberg su govorili na otvaranju. Gradonačelnik je rekao da svi umetnici rizikuju da dožive neuspeh, odbacivanje i javnu kritiku. Ali umetnici kao što je Aj, koji dolaze iz sredina koje ne cene i ne štite slobodu govora, rizik je još veći. Melisa Či iz Ajskog udruženja ističe da je ironično to što su umetnik i Kineska vlada saglasni u pogledu važnosti Zodijačkih glava. Ajov rad skreće pažnju na ukradene originale. Iako su neki od njih vraćeni, Kineska vlada traži da se vrate i preostali elementi. Skulpture privlače postojanu reku gledalaca iz celih Sjedinjenih Država i inostranstva. Instalacija iz Njujorka odlazi u Los Anđeles, a zatim u Hjuston, Pitsburg i Vašington.